Diari Oficial de la Generalitat Valenciana


Sumari del DOGV 5064, del 04-08-2005 (2005/8526)

RESOLUCIO de 31 de maig de 2005, del director del Centre de Desenvolupament Marítim, per la qual s'atorga a Base Charter Altea, SL concessió administrativa per a instal·lació i explotació de pantalà al port d'Altea.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5064

Data del DOGV
:   04-08-2005

Secció del DOGV
:   III. CONVENIS I ACTES - D) CONCESSIONS ADMINISTRATIVES

Número del document
:   2005/8526


Organisme emissor
:   Conselleria d'Infraestructures i Transport

Tipus de document
:   Resolució

RESOLUCIO de 31 de maig de 2005, del director del Centre de Desenvolupament Marítim, per la qual s'atorga a Base Charter Altea, SL concessió administrativa per a instal·lació i explotació de pantalà al port d'Altea. [2005/M8526]
  
Sol·licitud de concessió administrativa per a la instal·lació i l'explotació de pantalà al port d'Altea formulada per Base Charter Altea, SL.
  
Atesa la sol·licitud formulada per Base Charter Altea, SL, de concessió administrativa per a l'ocupació de superfície amb destinació a la instal·lació i l'explotació de pantalà al port d'Altea.
  
Amb la sol·licitud es va presentar la documentació necessària per a la tramitació de l'expedient, incloent un Projecte de pantalà al port d'Altea per a Base Charter Altea, SL.
  
Vist l'informe favorable emés pel Servici d'Explotació i Conservació de Ports que proposa que s'atorgue la concessió administrativa sol·licitada en el qual s'indica, entre altres aspectes, que:
  
«El pantalà que es pretén instal·lar té una longitud de 60 m i un amplària de 2 m, i s'ubicaria en l'extrem del dic de llevant, en paral·lel a este, a continuació de la zona pesquera. Es preveu la seua subjecció al moll per mitjà de 6 braços d'ancoratge de 12 m, i l'accés per mitjà d'una passarel·la de 22 m de longitud i 1 m d'amplària. La instal·lació disposaria a més dels morts d'ancoratge necessaris, cadenes i restants elements.
  
L'ocupació de l'espill d'aigua, amb una limitació d'eslores a 13 m, suposaria no excedir el límit de la prolongació de l'escaló del moll del dic de llevant, i s'ocuparien 900 m² d'espill d'aigua [900 m²= 60m \* (13 + 2)m]
  
Ateses les necessitats existents la zona en matèria d'atracada per a embarcacions dedicades al Charter, amb una gran demanda, es considera oportú atendre esta petició.
  
D'altra banda, les previsions de planificació de la Direcció General de Transports, Ports i Costes projecten prolongar el dic de llevant per a donar cabuda a una segona dàrsena esportiva, i destinar la zona on ara es pretén instal·lar el pantalà a ampliació del moll pesquer. Per tant l'ocupació sol·licitada és incompatible amb estes previsions, si bé pot atendre's el que es pretén si es limita temporalment el que s'autoritza i s'establixen cauteles i garanties per al desmuntatge quan es requerisca».
  
De conformitat amb el que disposa l'article 146 del reglament per a l'execució de la Llei de Costes, es va sotmetre la sol·licitud a informació pública per un termini de vint dies, i es va publicar en el Diari Oficial de la Generalitat Valenciana del 17 de gener de 2005, durant el qual no es van presentar al·legacions.
  
El 23 de febrer de 2005 es va dictar resolució de sotmetiment de les condicions en què podria atorgar-se la concessió, i es va notificar a l'interessat el 16 de març següent.
  
El 25 d'abril dels corrents té entrada l'escrit de Base Charter Altea, SL, en què accepta les referides condicions, i el 30 de maig de 2005 es rep la carta de pagament justificativa d'haver depositat la fiança segons estipulava la condició 7a.
  
Fent ús de les atribucions que concedix al director del Centre de Desenvolupament Marítim l'article 14 del Decret 59051947, d'1 d'octubre, del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport, resolc:
  
Atorgar a Base Charter Altea, SL, la concessió administrativa per a l'ocupació d'una superfície de 900 m² amb destinació a la instal·lació i l'explotació de pantalà al port d'Altea; de conformitat amb les condicions que s'indiquen a continuació:
  
1a. Termini
  
Esta concessió s'atorga, per un termini d'un any, prorrogable a la tàcita per semestres successius fins a un màxim de cinc anys, inclòs el semestre inicial, comptador des de l'endemà de la notificació de la present, i deixa fora de perill el dret de propietat, sense perjuí de tercer, sense cessió del domini públic ni de les facultats dominicals de l'administració.
  
Una vegada transcorregut el primer any de la concessió, i amb una antelació en la notificació de 15 dies, l'administració podrà donar per extingida la concessió i el concessionari haurà de procedir al desmuntatge i la retirada de la instal·lació i les embarcacions a esta atracades, sense dret a cap indemnització. Mentre no s'efectue l'avís previ de venciment de la concessió, esta s'entendrà prorrogada.
  
2a. Transmissibilitat
  
La present concessió no és transmissible per actes inter vivos.
  
3a. Gravamen
  
La constitució d'hipoteques i altres drets de garantia sobre la concessió haurà de ser autoritzada per l'Autoritat Portuària.
  
No s'inscriurà en el Registre de la Propietat la constitució d'hipoteques o altres drets reals sobre la concessió sense que s'acompanye el certificat de l'administració a este respecte, amb inserció de les clàusules de la concessió.
  
4a. Ús i explotació. Ús de línia d'atracada
  
La concessió es destinarà a l'activitat definida en la resolució d'atorgament, sense que el concessionari puga destinar el domini públic concedit, ni les obres allí executades a usos diferents dels expressats.
  
Es prohibix expressament la ubicació de qualsevol element més enllà d'una distància de 30 m a comptar des de l'escaló del moll paral·lel al pantalà que s'ha d'instal·lar que puga suposar minva de la superfície de navegació més enllà d'este límit.
  
La concessió inclou l'ús de la línia d'atracada i l'espill contigu per a embarcacions d'eslora de fins a 13 m dedicades al trànsit Charter i pertanyents a la llista sisena, i està exempta de les tarifes portuàries G2, G3 i G5.
  
5a. Llibre de registre
  
L'empresa concessionària portarà un llibre de registre en què es faran constar les embarcacions que facen ús del pantalà, dates d'entrada i abandó del port, propietari i matrícula. Este llibre estarà a disposició de l'administració per al control de l'ús de la instal·lació.
  
6a. Rescat per obres
  
En el cas que el domini públic siga necessari totalment o parcialment per a la realització d'activitats o execució d'obres declarades d'utilitat pública i per a realitzar-les fóra necessari utilitzar o destruir en tot o en part les obres de la concessió, l'administració podrà procedir al rescat d'esta abans del venciment.
  
A este efecte s'incoarà expedient de rescat de la concessió, en el qual es donarà audiència al concessionari, sense que el concessionari tinga un altre dret que el de ser indemnitzat per les obres no amortitzades, valorades en els termes establits en la Llei de Ports.
  
En esta valoració no es tindran en compte les obres realitzades pel concessionari sense l'autorització prèvia, les quals passaran igualment a l'administració sense dret a indemnització. El concessionari podrà, a més, retirar lliurement aquells elements existents en la concessió que no hagueren sigut relacionats en l'acta de reconeixement final i no estiguen units de manera fixa a l'immoble, sempre que amb això no es produïsca trencament ni deteriorament d'este, llevat que l'administració decidisca també el seu rescat.
  
Si les obres es trobaren deteriorades, es determinarà per l'administració el pressupost de les despeses necessàries per a deixar-les en bon estat, el qual es notificarà al concessionari abans de ser aprovat. El seu import es rebaixarà de la taxació, i la diferència que resulte serà la quantitat que s'abone al concessionari.
  
Realitzada l'entrega a l'Autoritat Portuària dels béns rescatats es tornarà la fiança d'explotació, a sol·licitud del concessionari, amb la deducció, si és procedent, de les quantitats que el concessionari haja de fer efectives per les responsabilitats en què haja incorregut.
  
7a. Impostos i fiances
  
En el termini d'un mes, comptador a partir del coneixement de la resolució d'atorgament pel concessionari, s'abonarà per este l'import corresponent a l'impost sobre transmissions patrimonials i actes jurídics documentats, d'acord amb la legislació aplicable.
  
El concessionari mantindrà en la Tresoreria de la Generalitat, la fiança que a continuació s'indica:
  
a) Una fiança d'explotació, per un import de dènou mil huit-cents vint-i-sis euros amb huitanta-dos cèntims (19.826,82 €).
  
La fiança d'explotació respondrà de totes les obligacions derivades d'esta concessió, de les sancions que per incompliment de les condicions d'esta es puguen imposar al titular de la concessió i dels danys i perjuís que estos incompliments puguen ocasionar.
  
Si l'administració executara parcialment o totalment la fiança, el concessionari queda obligat a completar-la o reposar-la en el termini d'un mes comptador a partir de la notificació de la disminució del seu import.
  
La fiança d'explotació s'actualitzarà cada cinc anys en proporció a la variació experimentada per l'índex general de preus al consum per al conjunt nacional total (IPC) durant eixe període.
  
La fiança d'explotació serà tornada a l'acabament del termini concessional si no existira responsabilitat per incompliment de les obligacions de què respon.
  
b) Un depòsit en concepte de fiança de dotze mil euros (12.000,00 €), per a respondre del desmuntatge i transport fora del port de les instal·lacions autoritzades, cas que estes operacions no foren realitzades pel titular al venciment del termini autoritzat. Respondrà, així mateix, de les despeses que poguera ocasionar deixar el terreny, obres o instal·lacions, en les condicions primitives, cas de no fer-ho així la interessada.
  
L'incompliment d'esta obligació serà causa de caducitat de la concessió.
  
8a. Replantejament i projecte de construcció
  
Les obres s'executaran d'acord amb el projecte tècnic a què es fa referència en les condicions particulars i en el termini que en estes s'indica.
  
El concessionari sol·licitarà per escrit, amb la suficient antelació perquè les obres puguen començar-se en el termini, el replantejament d'estes, que es practicarà per l'enginyer director del port i personal auxiliar a les seues ordes, amb assistència de l'interessat, i s'alçarà acta i pla en què es consignarà la superfície ocupada, que serà sotmesa al director general d'Obres Públiques per a la seua aprovació, si és procedent.
  
Quan el projecte presentat pel concessionari tinga caràcter de bàsic, abans del replantejament de les obres, i, en tot cas, i en el termini de dos mesos, des del coneixement de l'adjudicació de la concessió, el concessionari haurà de presentar el projecte de construcció.
  
Este projecte de construcció serà examinat pels servicis tècnics per a comprovar que és prou complet i no altera el projecte bàsic sotmés a informació pública. Si estos servicis estimen que el projecte és incomplet, el concessionari haurà de completar-lo degudament en el termini que a este efecte se li concedisca.
  
En el cas que el projecte de construcció diferisca substancialment del projecte bàsic sotmés a informació pública l'administració podrà adoptar alguna de les decisions següents:
  
a) Obligar el concessionari perquè adapte el projecte de construcció al bàsic.
  
b) Sotmetre el projecte de construcció a informació pública i als tràmits pertinents per a la modificació de les concessions.
  
Si transcorregut el termini assenyalat en les condicions particulars per al començament de les obres, estes no s'hagueren iniciat per causes no justificades, segons el parer de l'Autoritat Portuària, esta declararà la caducitat de la concessió, i queda a favor seu la fiança de construcció. En el supòsit en què el concessionari acredite que no ha iniciat les obres en el termini establit perquè se li han denegat, per part d'altres organisme públics, les llicències, permisos i altres autoritzacions necessàries, podrà renunciar a la concessió, i en este cas se li tornarà la fiança de construcció.
  
En tot cas, el concessionari podrà sol·licitar la pròrroga del termini establit per a l'inici de les obres que serà atorgada per l'Autoritat Portuària sempre que existisquen raons que justifiquen la demora en la iniciació de les obres.
  
9a. Reconeixement de les obres
  
Acabades les obres el concessionari sol·licitarà per escrit de la direcció tècnica del port el reconeixement d'estes, que es practicarà amb assistència d'este i de l'interessat, i s'alçarà acta que serà elevada al director general d'Obres Públiques, per a la seua aprovació, si es procedent.
  
En l'acta s'arreplegarà la superfície exacta ocupada per la concessió, a la qual s'aplicarà el cànon a què es fa referència en la condició 148.
  
10a. Vigilància de les obres
  
Les obres quedaran davall la inspecció i vigilància del director tècnic del port i no seran obstacle al pas per a l'exercici de la vigilància litoral, i queda obligat el concessionari o conservar-les en bon estat i no pot, igual que el terreny, arrendar-les ni destinar-les a usos distints que els expressats.
  
11a. Inspecció de l'execució
  
L'administració podrà inspeccionar en tot moment l'execució de les obres, per a comprovar si estes s'ajusten al projecte d'acord amb el qual s'ha atorgat la concessió. Si apreciara l'existència de desviacions en relació amb este, podrà aprovar el reconeixement de les obres quan estime que la modificació no altera substancialment la concessió, ni requerix una nova informació pública, o tramitar la seua legalització per mitjà del procediment corresponent, o disposar que les obres s'ajusten al projecte autoritzat. En este últim supòsit, si el concessionari no ho fera en el termini que se li indique, es procedirà a la incoació d'expedient de declaració de caducitat de la concessió.
  
12a. Despeses
  
Les despeses originades pels anuncis de la informació pública i de la resolució d'atorgament de la concessió seran a càrrec del concessionari.
  
Les despeses que s'originen pel replantejament, la inspecció i el reconeixement de les obres, seran a càrrec del concessionari.
  
13a. Altres autoritzacions
  
L'atorgament d'esta concessió no eximix el titular de l'obtenció de les llicències, permisos i autoritzacions que siguen legalment exigibles, ni del pagament dels impostos que se li apliquen, incloent l'impost sobre béns immobles, o el que legalment el substituïsca.
  
La realització d'activitats dins de l'àmbit de la concessió no previstes en el present títol, requerirà la prèvia i preceptiva autorització de l'administració, i caldrà ajustar-se, si és procedent, al que disposa la clàusula sobre el cànon concessional.
  
Per a la realització de qualsevol tipus d'obra no prevista en el projecte presentat, serà necessària l'autorització prèvia de l'administració.
  
14a. Renúncia
  
Si l'interessat desistira de la petició o renunciara al títol, perdrà la fiança o fiances constituïdes. A més, excepte decisió contrària de l'administració, quedarà obligat a alçar les obres i les instal·lacions a costa seua, i deixarà el terreny de la concessió lliure de tota ocupació, en el termini que se li assenyale.
  
15a. Cànon
  
El titular de la concessió, de conformitat amb el que disposa l'article 70 de la Llei 12/2004, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, està obligat a abonar a la Generalitat Valenciana les quantitats següents:
  
a) Cànon per aprofitament de superfícies: 613,62 euros/any, (calculats a raó de 0,6818 euros pels 900 m² d'espill d'aigua) pagadors per semestres avançats, prèvia liquidació que se li practicarà per esta administració.
  
b) Cànon per resultat de l'explotació per al concessionari: 19.213,20 euros/any, pagadors per semestres avançats, prèvia liquidació que se li practicarà per esta administració, calculat per analogia amb la tarifa G5 en zones en concessió:
  
Tram A. Per utilització de les aigües del port, tant en les zones esportives en concessió, com fora d'estes:
  
0,0325 /m²/dia = 11,86 /m²/any
  
900 x 11,86 = 10.674, €/any
  
80% de tarifa G5: 0,8 x 10.674,0 = 8.539,20 €/any
  
Total cànon anual: 19.826,82 euros.
  
L'import assenyalat no inclou l'IVA o qualsevol altre impost que haja de ser aplicat.
  
El dia 1 de gener de cada any, el cànon podrà ser revisat i s'aplicaran les variacions registrades en l'índex de preus al consum de l'any anterior, d'acord amb l'Institut Nacional d'Estadística.
  
El cànon es pagarà per semestres avançats, prèvia liquidació que es practicarà per esta administració, i eximix del pagament de la tarifa G-5.
  
El període de pagament voluntari serà d'un mes des de la notificació de la liquidació corresponent.
  
Si no es fa efectiu el pagament en període voluntari podrà accedir-se al seu cobrament per via de constrenyiment en la forma reglamentàriament establida.
  
L'impagament del cànon durant dos semestres consecutius serà causa de la caducitat de la concessió.
  
Igualment la quantia del cànon estarà subjecta a l'actualització d'acord amb les disposicions legals que respecte d'això es dicten amb caràcter general per la Generalitat Valenciana.
  
L'atorgament d'autoritzacions dins de l'àmbit de la concessió que suposen una activitat per la qual el concessionari perceba ingressos, segons el que disposa la clàusula 13a, suposarà necessàriament l'establiment d'una partida independent de cànon per rendiment d'activitat, que es fixarà d'acord amb les normes vigents o els criteris aplicables en cada moment, i que es meritarà junt amb el cànon anual.
  
16a. Obligació de conservació i manteniment
  
El concessionari queda obligat a conservar i mantindre les obres i els terrenys concedits en perfecte estat d'utilització, fins i tot des dels punts de vista de neteja, d'higiene i d'estètica, i realitzar a càrrec seu els treballs de conservació i manteniment i totes les reparacions que siguen necessàries per a això.
  
17a. Efectes reversió
  
Quan per venciment del termini concessional es produïsca la reversió, quedaran extingits automàticament, sense necessitat de declaració expressa, els drets reals o personals que pogueren tindre terceres persones sobre el domini públic concedit i les obres i les instal·lacions objecte de la concessió. Tampoc assumirà l'administració els contractes de treball que poguera haver concertat el concessionari per a l'exercici de la seua activitat empresarial, sense que, per tant, puga en cap forma entendre's que la reversió implica la successió d'empresa prevista en l'article 44 del Text Refós de la Llei de l'Estatut dels Treballadors, aprovat pel Reial Decret Legislatiu 1/1995, de 24 de març, ni que l'Autoritat Portuària siga l'empresari principal de l'activitat realitzada pel concessionari, als efectes de l'article 42 del dit text refós.
  
Acabat el termini concessional, revertiran al domini públic estatal els terrenys, obres i instal·lacions objecte de la concessió, i està obligat el concessionari, a expenses seues, a la demolició i retirada de les dites obres i instal·lacions, parcialment o totalment, fins i tot amb reposició del terreny al seu anterior estat, en el termini que se li assenyale i sense dret a cap indemnització, excepte en el cas que l'administració, de pròpia iniciativa o a petició del concessionari, declare que, atés que es manté l'interés públic de les obres i les instal·lacions, procedix el seu manteniment per a continuar la seua explotació en la forma que es determine.
  
El concessionari podrà retirar aquells elements que no figuren en l'acta de reconeixement final alçada segons establix l'anterior condició 9a, sempre que no estiguen units de manera fixa a l'immoble i amb això no es produïsca trencament ni deteriorament d'este, si l'administració no decidix també la seua adquisició.
  
18a. Acta de reversió
  
De la recepció per l'administració dels béns revertits, s'alçarà la corresponent acta en presència del concessionari, si compareguera. En l'acta es ressenyarà el compliment pel concessionari de l'obligació de reposar el terreny al seu anterior estat o, en el cas que l'administració haguera optat pel manteniment de les obres i instal·lacions, l'estat de conservació d'estes, i s'especificarà els deterioraments que presenten. En este últim cas, l'acta servirà de base per a instruir el corresponent expedient, en el qual s'indicarà al concessionari el conjunt de reparacions necessàries que cal executar a càrrec seu en el termini que se li assenyale.
  
19a. Sancions
  
L'incompliment total o parcial de les condicions i prescripcions imposades en la concessió donarà lloc a la incoació del corresponent expedient sancionador, sense perjuí que, quan segons el parer de l'administració, la infracció poguera ser constitutiva de delicte o falta, esta passarà el tant de culpa a la jurisdicció competent.
  
20a. Caducitat
  
Serà causa de declaració de caducitat d'esta concessió, a més de les previstes legalment, l'incompliment de les obligacions descrites en este plec, en particular:
  
- L'impagament del cànon concessional durant dos semestres consecutius. Per a iniciar l'expedient de caducitat serà suficient que no s'haja efectuat l'ingrés en període voluntari.
  
- La cessió a un tercer de l'ús total o parcial, sense autorització de l'administració.
  
- La transferència del títol d'atorgament, sense autorització de l'administració.
  
- La constitució d'hipoteques i altres drets de garantia, sense autorització de l'administració.
  
- L'ocupació de domini públic no atorgat
  
- El desenvolupament d'activitats que no figuren en l'objecte del títol.
  
La declaració de caducitat suposarà la pèrdua de la fiança o fiances constituïdes, i podrà comportar, a criteri de l'administració, la demolició, retirada de les obres i les instal·lacions, parcial o total, a càrrec del concessionari, fins i tot amb reposició del terreny al seu anterior estat, en el termini que se li assenyale i sense dret a cap indemnització.
  
La tramitació de l'expedient de caducitat es realitzarà amb independència de la incoació del procediment sancionador que procedisca, d'acord amb el que disposa l'anterior condició.
  
21a. Renúncia
  
Si l'interessat desistira de la petició o renunciara al títol, perdrà la fiança o fiances constituïdes. A més, excepte decisió contrària de l'administració, quedarà obligat a alçar les obres i les instal·lacions a costa seua, i a deixar el terreny de la concessió lliure de tota ocupació, en el termini que se li assenyale.
  
22a. Inscripció en el registre de la propietat
  
Si el concessionari inscriguera la concessió en el Registre de la Propietat, haurà de facilitar a l'administració el certificat acreditatiu de la dita inscripció.
  
No s'inscriurà en el Registre de la Propietat la transmissió de les concessions o la constitució de drets reals sobre estes sense que s'acompanye el certificat acreditatiu d'este aspecte, amb inserció de les clàusules de la concessió.
  
Extingida la concessió el concessionari sol·licitarà la cancel·lació de la inscripció i donarà compte d'això a l'administració concedent.
  
23a. Execució subsidiària
  
Quan el concessionari obligat a això no duga a terme les accions que se li ordenen per l'administració, en aplicació de les condicions corresponents, esta, de conformitat amb la Llei 30/1992, de Règim Jurídic de les Administracions Públiques i del Procediment Administratiu Comú, podrà procedir a la seua execució subsidiària, i l'import de les despeses, com també dels danys i perjuís serà a càrrec del concessionari.
  
La present resolució no posa fi a la via administrativa, i contra esta pot interposar-se recurs d'alçada davant del secretari autonòmic d'Infraestructures, en el termini d'un mes, comptador des de l'endemà de la notificació de la present, sense perjuí de la utilització per l'interessat de qualsevol altre recurs que s'estime oportú.